Kong Harald bekreftet til prins Frisos begravelse
Mandag ettermiddag kom den triste meldingen om at den nederlandske prinsen Johan Friso døde etter nærmere 18 måneder i koma. Prinsen ble bare 44 år gammel. Det nederlandske hoffet meldte igår at Prins Friso skal begraves førstkommende fredag. Nå bekrefter det norske kongehuset at Kong Harald vil delta i begravelsesseremonien i Nederland. - Kong Harald vil reise ned fredag for å delta i begravelsen, sier assisterende kommunikasjonssjef Sven Gj. Gjeruldsen til VG. Kong Harald har en nær relasjon til det nederlandske kongehuset, og var også prins Frisos gudfar. - Jeg synes det er en veldig vakker gest at kong Harald selv fredag reiser til Nederland for å delta i prins Frsos begravelse. Han var prinsens gudfar og de to sto hverandre svært nær. Jeg vet at både Hans Majestet og resten av den norske kongefamilien er sterkt berørt av prinsens bortgang, sier TV 2s kongehusekspert, Kjell Arne Totland til VG. Prinsen skal bisettes fra Stulpkerk-kirken i landsbyen Lage Vuusche, 30 kilometer sørøst for Amsterdam og blir gravlagt i landsbyen. - Prins Friso vil ikke bli begravet i det kongelige gravkammer i katedralen i Delft, men på den lokale kirkegården i Lage Vuursche i Baarn. Kirkegården ligger like ved slottet Drakensteyn , der Friso og hans to brødre vokste opp og der hans mor prinsesse Beatrix nå også vil tilbringe sin pensjonisttilværelse. Det synes jeg også er veldig vakkert, forteller han. Familien ønsker en privat seremoni når de tar sitt siste farvell, men senere i år vil det holdes en minnegudstjeneste for prinsen som er åpen for alle. Dette melder det kongelige hoff i Nederland på sine hjemmesider. Det var i februar i fjor at den nederlandske prinsen ble begravet under et snøskred i nærheten av Lech i Østerrike. Prinsen ble gravd frem fra minst 40 centimeter snø, blant annet av norske skiturister. Friso etterlater seg konen Mabel og barna Luana (7) og Zaira (6).
Slottet bekrefter til VG at Kong Harald skal delta i bisettelsen til Friso, fredag.